
ΑΠΟΦΑΣΗ ΡΑΕ ΥΠ’ ΑΡΙΘ. 452/2013
Αποδοχή της κοινής πρότασης των Διαχειριστών Συστημάτων Φυσικού Αερίου της Ελλάδας και της Βουλγαρίας για την ενεργοποίηση δυναμικότητας φυσικής αντίστροφης ροής στη διασύνδεση μεταξύ Ελλάδας και Βουλγαρίας, κατ’ εφαρμογή των διατάξεων του Κανονισμού 994/2010 του Ευρωπαϊκού Κοινοβουλίου και του Συμβουλίου
Η Ρυθμιστική Αρχή Ενέργειας
                    Κατά την τακτική συνεδρίασή της, στην έδρα της, στις 19 Σεπτεμβρίου 2013 και
Λαμβάνοντας υπόψη:
1. Τις διατάξεις του Κανονισμού υπ’ αρ. 994/2010 του Ευρωπαϊκού Κοινοβουλίου και του Συμβουλίου της 20ης Οκτωβρίου 2010 σχετικά με τα μέτρα κατοχύρωσης της ασφάλειας εφοδιασμού με αέριο και την κατάργηση της οδηγίας 2004/67/ΕΚ του Συμβουλίου (εφεξής ο «Κανονισμός») και ιδίως τα άρθρα 6 και 7 αυτού.

2. Τις διατάξεις του ν. 4001/2011 «Για τη λειτουργία των Ενεργειακών Αγορών  Ηλεκτρισμού και Φυσικού Αερίου για Έρευνα, Παραγωγή και δίκτυα μεταφοράς Υδρογονανθράκων και άλλες ρυθμίσεις» (ΦΕΚ Α΄ 179), όπως ισχύει.
3. Το υπ΄ αριθμ. 49563/10.2.2012 έγγραφο του «ΔΕΣΦΑ Α.Ε.» προς το διαχειριστή Bulgartransgaz, το οποίο κοινοποιήθηκε στη ΡΑΕ (υπ΄αριθ. πρωτ. ΡΑΕ Ι-150971/15.2.2012) με θέμα : «Implementation of the reverse flow ability at the existing interconnection point between the Bulgarian and the Greek Natural Gas Network – EU Regulation 994/2010».

4. Το υπ΄ αριθμ. 50214/2.3.2012 έγγραφο του «ΔΕΣΦΑ Α.Ε.» προς τη ΡΑΕ (υπ΄αριθ. πρωτ ΡΑΕ Ι-152321/5.3.2012) με θέμα: «Υλοποίηση δυνατότητας αμφίδρομης ροής στη διασύνδεση με τη Βουλγαρία, σύμφωνα με τα άρθρα 6 και 7 του Κανονισμού 994/2010/ΕΚ».

5. Τα αποτελέσματα της συνάντησης που πραγματοποιήθηκε στα γραφεία της ΡΑΕ στις 26.11.2012 μεταξύ των Αρμόδιων Αρχών της Ελλάδας και της Βουλγαρίας και των Διαχειριστών Συστημάτων φυσικού αερίου των δύο αυτών χωρών, στο πλαίσιο ευρύτερης συνεργασίας για την εφαρμογή του Κανονισμού 994/2010, όπως αυτά  αποτυπώνονται στα σχετικά πρακτικά που τηρήθηκαν και συμφωνήθηκαν μεταξύ των δύο Αρμόδιων Αρχών.

6. Τα αποτελέσματα του «market test» που υλοποίησε ο «ΔΕΣΦΑ Α.Ε.» μεταξύ των ημερομηνιών 19 Δεκεμβρίου 2012 και 21 Ιανουαρίου 2013, τα οποία κοινοποίησε στη ΡΑΕ, δια  του από 6.2.2013 ηλεκτρονικού μηνύματος.
7. Τα αποτελέσματα της συνάντησης που πραγματοποιήθηκε στο Υπουργείο Οικονομίας, Ενέργειας και Τουρισμού της Βουλγαρίας στις 24.04.2013 μεταξύ των Αρμόδιων Αρχών της Ελλάδας, Βουλγαρίας και Ρουμανίας, παρουσία και των Διαχειριστών Συστημάτων φυσικού αερίου των τριών αυτών χωρών, στο πλαίσιο ευρύτερης συνεργασίας για την εφαρμογή του Κανονισμού 994/2010, όπως αυτά αποτυπώνονται στα σχετικά πρακτικά που τηρήθηκαν και συμφωνήθηκαν μεταξύ των τριών Αρμόδιων Αρχών.

8. Την με Αρ. Πρωτ. ΔΕΣΦΑ 60789/11.4.2013 και Bulgartransgaz EAD Ref. No. 24-00-16b2/23.4.2013 κοινή πρόταση των διαχειριστών συστημάτων φυσικού αερίου Ελλάδας και Βουλγαρίας (υπ΄ αριθ. πρωτ. ΡΑΕ Ι-171427/10.5.2013) με θέμα: «Joint Proposal to the Competent Authorities of Greece and Bulgaria for bi-directional capacity concerning the reverse direction (reverse flow capacity), in accordance with para. 1 of Article 7 of EU Regulation 994/2010» για την ενεργοποίηση δυναμικότητας αντίστροφης ροής στη διασύνδεση μεταξύ Ελλάδας και Βουλγαρίας, η οποία παρουσιάστηκε κατά την ανωτέρω συνάντηση (εφεξής η «κοινή πρόταση»).
9. Την υπ’ αρ. πρωτ. Ο-54898/20.05.2013 επιστολή της ΡΑΕ, με την οποία κοινοποιήθηκε στην αρμόδια διεύθυνση της Ευρωπαϊκής Επιτροπής, το περιεχόμενο της πρότασης των δύο Διαχειριστών.
10. Την υπ’ αρ. πρωτ. Ο-55672/31.07.2013 επιστολή της ΡΑΕ προς τη Ρυθμιστική Αρχή της Βουλγαρίας με θέμα: «Bi-directional capacity in the gas interconnection point Kula/Sidirokastro (Bulgaria/Greece)».
Σκέφτηκε ως εξής:
Α. Σχετικές διατάξεις 

Επειδή, σύμφωνα  με τα οριζόμενα στην παράγραφο 5 του άρθρου 6 του Κανονισμού:

«5. Οι διαχειριστές συστημάτων μεταφοράς πρέπει να εξασφαλίσουν μόνιμη ικανότητα αμφίδρομης ροής σε όλες τις διασυνοριακές διασυνδέσεις ανάμεσα στα κράτη μέλη το συντομότερο δυνατόν και το αργότερο μέχρι τις 3 Δεκεμβρίου 2013, με εξαίρεση: 

α) τις περιπτώσεις συνδέσεων με εγκαταστάσεις παραγωγής, με εγκαταστάσεις ΥΦΑ και με δίκτυα διανομής  ή 

β) την περίπτωση όπου έχει εγκριθεί εξαίρεση σύμφωνα με το άρθρο 7. 

Μέχρι τις 3 Δεκεμβρίου 2013 οι διαχειριστές συστημάτων μεταφοράς πρέπει να προσαρμόσουν τη λειτουργία των συστημάτων μεταφοράς εν μέρει ή στο σύνολό τους, ώστε στις διασυνοριακές διασυνδέσεις να είναι δυνατές οι υλικές ροές αερίου και στις δύο κατευθύνσεις».

Επειδή, σύμφωνα  με τα οριζόμενα στην παράγραφο 7 του άρθρου 6 του Κανονισμού:

«7. Τα κράτη μέλη ή η αρμόδια αρχή, σε περίπτωση που έτσι προβλέπεται από κάποιο κράτος μέλος, εξασφαλίζουν ότι, ως πρώτο βήμα, η αγορά ελέγχεται πάντα με διαφανή, λεπτομερή και αμερόληπτο τρόπο, προκειμένου να εκτιμηθεί εάν η επένδυση στην υποδομή που χρειάζεται για να εκπληρωθούν οι υποχρεώσεις που ορίζονται στις παραγράφους 1 και 5 απαιτείται από την αγορά».
Επειδή, σύμφωνα με τα οριζόμενα στις παραγράφους 1 έως 4 του άρθρου 7 του Κανονισμού ως προς τη διαδικασία για την ενεργοποίηση ικανότητας αμφίδρομης ροής ή για τη χορήγηση εξαίρεσης προβλέπεται ότι:

«1. Για κάθε διασυνοριακή διασύνδεση ανάμεσα στα κράτη μέλη, εκτός από τις περιπτώσεις που εξαιρούνται δυνάμει του άρθρου 6 παράγραφος 5 στοιχείο α) και εκτός από τις περιπτώσεις όπου υπάρχει ήδη ή βρίσκεται υπό κατασκευή ικανότητα αμφίδρομης ροής και δεν έχει ζητηθεί ενίσχυση για λόγους ασφάλειας του εφοδιασμού από ένα ή περισσότερα κράτη μέλη, οι διαχειριστές συστημάτων μεταφοράς υποβάλλουν, το αργότερο στις 3 Μαρτίου 2012, στα κράτη μέλη τους ή, εάν έτσι προβλέπεται από κάποιο κράτος μέλος, στις αρμόδιες αρχές τους ή τις ρυθμιστικές αρχές τους (εφεξής αποκαλούμενες από κοινού στο παρόν άρθρο «ενδιαφερόμενες αρχές»), κατόπιν διαβούλευσης με όλους τους υπόλοιπους διαχειριστές συστημάτων μεταφοράς:
2. Η πρόταση για ικανότητα αντίστροφης ροής ή το αίτημα εξαίρεσης που αναφέρονται στην παράγραφο 1 βασίζονται στην εκτίμηση της ζήτησης της αγοράς, στις προβλέψεις για τη ζήτηση και την προσφορά, στην τεχνική σκοπιμότητα, στο κόστος της ικανότητας αντιστροφής της ροής, συμπεριλαμβανομένης της επακόλουθης ενίσχυσης του συστήματος μεταφοράς, και στα οφέλη της ασφάλειας του εφοδιασμού και λαμβάνουν επίσης υπόψη, κατά περίπτωση, την πιθανή συμβολή της ικανότητας αντίστροφης ροής, όπως και εκείνη των άλλων πιθανών μέτρων, για την εκπλήρωση του αναφερόμενου στο άρθρο 6 κανόνα για την υποδομή στην περίπτωση των κρατών μελών που ωφελούνται από την ικανότητα αντίστροφης ροής. 

3. Η ενδιαφερόμενη αρχή που λαμβάνει την πρόταση ή το αίτημα εξαίρεσης ενημερώνει τις ενδιαφερόμενες αρχές των άλλων κρατών μελών τα οποία, σύμφωνα με την εκτίμηση της επικινδυνότητας, θα μπορούσαν να επωφεληθούν από την ικανότητα αντίστροφης ροής, όπως και την Επιτροπή σχετικά με την πρόταση ή το αίτημα εξαίρεσης αμελλητί. Η εν λόγω ενδιαφερόμενη αρχή δίνει σε αυτές τις ενδιαφερόμενες αρχές και στην Επιτροπή τη δυνατότητα να εκδώσουν γνώμη εντός χρονικού διαστήματος τεσσάρων μηνών μετά την παραλαβή της εν λόγω κοινοποίησης.

4. Μέσα σε δύο μήνες από τη λήξη του χρονικού διαστήματος που αναφέρεται στην παράγραφο 3, η ενδιαφερόμενη αρχή, βάσει των κριτηρίων που αναφέρονται στην παράγραφο 2 και της εκτίμησης της επικινδυνότητας που διενεργήθηκε σύμφωνα με το άρθρο 9, και λαμβάνοντας ιδιαίτερα υπόψη τις παραληφθείσες σύμφωνα με την παράγραφο 3 του παρόντος άρθρου γνώμες, καθώς και πτυχές που δεν είναι αυστηρά οικονομικές, όπως η ασφάλεια του εφοδιασμού με αέριο και η συμβολή στην εσωτερική αγορά φυσικού αερίου:

α) εγκρίνει την εξαίρεση εάν η ικανότητα αντίστροφης ροής δεν επρόκειτο να ενισχύσει σημαντικά την ασφάλεια του εφοδιασμού κανενός κράτους μέλους ή περιοχής ή εάν οι δαπάνες για την επένδυση υπερισχύουν σημαντικά των προσδοκώμενων οφελών για την ασφάλεια του εφοδιασμού· ή 

β) αποδέχεται την πρόταση για ικανότητα αντίστροφης ροής· ή 

γ) ζητεί από τον διαχειριστή συστημάτων μεταφοράς να τροποποιήσει την πρότασή του.

Επειδή, σύμφωνα  με τα οριζόμενα στην παράγραφο 8 του άρθρου 6 του Κανονισμού:

«8. Οι εθνικές ρυθμιστικές αρχές λαμβάνουν υπόψη το αποδοτικό κόστος τήρησης της υποχρέωσης που ορίζεται στην παράγραφο 1 και το κόστος εξασφάλισης μόνιμης ικανότητας αμφίδρομης ροής, έτσι ώστε να χορηγούνται τα κατάλληλα κίνητρα κατά τον καθορισμό ή την έγκριση, με διαφανή και λεπτομερή τρόπο, των τιμολογίων ή των μεθοδολογιών τους σύμφωνα με το άρθρο 41 παράγραφος 8 της οδηγίας 2009/73/ΕΚ και το άρθρο 13 του κανονισμού (ΕΚ) αριθ. 715/2009. Εφόσον η επένδυση δαπανών για την παροχή ικανότητας αμφίδρομης ροής δεν απαιτείται από την αγορά και εφόσον οι δαπάνες που προκαλούνται από αυτήν την επένδυση βαρύνουν περισσότερα από ένα κράτη μέλη ή ένα κράτος μέλος προς όφελος ενός ή περισσότερων κρατών μελών, οι εθνικές ρυθμιστικές αρχές όλων των ενδιαφερόμενων κρατών μελών αποφασίζουν από κοινού σχετικά με την κατανομή των δαπανών αυτών, πριν να ληφθεί απόφαση για τυχόν επένδυση. Κατά την κατανομή των δαπανών λαμβάνεται ιδίως υπόψη ο βαθμός της ωφέλειας από τις επενδύσεις υποδομής για την αύξηση της ασφάλειας του                             εφοδιασμού των ενδιαφερόμενων κρατών μελών. Εφαρμόζεται το άρθρο 8 παράγραφος 1 του κανονισμού (ΕΚ) αριθ. 713/2009».

Β. Ιστορικό

Επειδή, σύμφωνα με το υπ΄ αριθμ. 3 σχετικό έγγραφο του Διαχειριστή του συστήματος φυσικού αερίου στην Ελλάδα, οι διαχειριστές των συστημάτων φυσικού αερίου Ελλάδας και Βουλγαρίας ξεκίνησαν τη διαδικασία διερεύνησης της δυνατότητας ενεργοποίησης δυναμικότητας αντίστροφης ροής στη διασύνδεση μεταξύ Ελλάδας και Βουλγαρίας κατά τη διάρκεια της χρονικής περιόδου 2011-2012.

Επειδή, σύμφωνα με το υπ΄ αριθμ. 4 σχετικό έγγραφο του Διαχειριστή του συστήματος φυσικού αερίου στην Ελλάδα, και μετά από ανταλλαγή αλληλογραφίας μεταξύ αυτού και του Διαχειριστή του συστήματος φυσικού αερίου στη Βουλγαρία συμφωνήθηκαν τα ακόλουθα μεταξύ των δύο διαχειριστών:

α) Να μην υποβάλουν αίτημα εξαίρεσης από την υποχρέωση αμφίδρομης ροής στη διασύνδεση Ελλάδας – Βουλγαρίας, έως τις 3 Μαρτίου 2012, δεδομένου ότι o Διαχειριστής του συστήματος της Βουλγαρίας αναφέρει ότι προκαταρκτικές μελέτες αναδεικνύουν ενδιαφέρον για αντίστροφη ροή μεταξύ Ελλάδας-Βουλγαρίας.

β) Να συνεχίσουν τη διαδικασία διερεύνησης της δυνατότητας ενεργοποίησης δυναμικότητας αντίστροφης ροής ολοκληρώνοντας τις διαδικασίες εκτίμησης ζήτησης της αγοράς, όπως προβλέπεται από τον Κανονισμό.

Επειδή, μετά από πρόσκληση της Ρυθμιστικής Αρχής πραγματοποιήθηκε συνάντηση στα γραφεία της ΡΑΕ στις 26.11.2012 μεταξύ των Αρμόδιων Αρχών της Ελλάδας και της Βουλγαρίας και των Διαχειριστών Συστημάτων φυσικού αερίου των δύο αυτών χωρών στο πλαίσιο ευρύτερης συνεργασίας για την εφαρμογή του Κανονισμού και ειδικότερα των διατάξεων που ορίζονται στα άρθρα 6 και 7 του Κανονισμού. Κατά τη διάρκεια της συνάντησης οι Αρμόδιες Αρχές της Ελλάδας και της Βουλγαρίας ζήτησαν από τους Διαχειριστές να υποβάλουν κοινή πρόταση για την ενεργοποίηση δυναμικότητας αντίστροφης ροής στη διασύνδεση μεταξύ Ελλάδας και Βουλγαρίας.

Επειδή, μετά από πρόσκληση του Υπουργείου Οικονομίας, Ενέργειας και Τουρισμού της Βουλγαρίας πραγματοποιήθηκε συνάντηση στο οικείο Υπουργείο στις 24.04.2013 μεταξύ των Αρμόδιων Αρχών της Ελλάδας και της Βουλγαρίας και των Διαχειριστών Συστημάτων φυσικού αερίου των δύο αυτών χωρών, κατά τη διάρκεια της οποίας παρουσιάστηκε η κοινή πρόταση των Διαχειριστών για την ενεργοποίηση δυναμικότητας αντίστροφης ροής στη διασύνδεση μεταξύ Ελλάδας και Βουλγαρίας.

Γ. Πρόταση για την ενεργοποίηση δυναμικότητας αντίστροφης ροής στη διασύνδεση μεταξύ Ελλάδας και Βουλγαρίας

Γ1) Ως προς τον έλεγχο της αγοράς
Επειδή, σύμφωνα με τα οριζόμενα στην παράγραφο 5 του άρθρου 6 του Κανονισμού, μέχρι τις 3 Δεκεμβρίου 2013 οι διαχειριστές συστημάτων μεταφοράς πρέπει να προσαρμόσουν τη λειτουργία των συστημάτων μεταφοράς εν μέρει ή στο σύνολό τους, ώστε στις διασυνοριακές διασυνδέσεις να είναι δυνατές οι υλικές ροές αερίου και στις δύο κατευθύνσεις.

Επειδή, σύμφωνα με τα οριζόμενα στην παράγραφο 5 του άρθρου 6  τα κράτη μέλη ή η αρμόδια αρχή εξασφαλίζουν ότι ως πρώτο βήμα η αγορά ελέγχεται πάντα προηγουμένως, προκειμένου να εκτιμηθεί εάν η επένδυση στην υποδομή που χρειάζεται για να εκπληρωθεί η υποχρέωση του ανωτέρω εδαφίου. 

Επειδή, κατά τη διαδικασία του ως άνω ελέγχου (εφεξής ο «έλεγχος αγοράς») εκδηλώθηκε κατ’ αρχήν ενδιαφέρον από συμμετέχουσες στις αγορές φυσικού αερίου στην Ελλάδα και την Βουλγαρία, για τη δέσμευση δυναμικότητας με κατεύθυνση από Νότο προς Βορρά, υπό κανονικές συνθήκες λειτουργίας των συστημάτων μεταφοράς φυσικού αερίου, η οποία υπερκαλύπτει τη δυναμικότητα που περιλαμβάνεται στην πρόταση των δύο διαχειριστών για τη διασύνδεση Ελλάδας - Βουλγαρίας. 

Γ2) Ως προς  το περιεχόμενο της πρότασης
Επειδή, η κοινή πρόταση των διαχειριστών (σχετικό υπ΄ αριθμ. 8) περιλαμβάνει τα ακόλουθα:

· Την πρόσκληση εκδήλωσης ενδιαφέροντος και τα αποτελέσματα από τον έλεγχο της αγοράς που διενήργησε ο διαχειριστής συστήματος φυσικού αερίου της Βουλγαρίας την περίοδο από 19 έως 29 Μαρτίου 2012. 

· Την πρόσκληση εκδήλωσης ενδιαφέροντος και τα αποτελέσματα από τον έλεγχο της αγοράς που διενήργησε ο διαχειριστής συστήματος φυσικού αερίου της Ελλάδας την περίοδο 20 Δεκεμβρίου 2012 - 21 Ιανουαρίου 2013.

· Την τεχνική σκοπιμότητα και το κόστος της ικανότητας αντιστροφής της ροής. Σύμφωνα με την κοινή πρόταση των διαχειριστών  η προσφερόμενη δυναμικότητα, υπό συνθήκες κανονικής λειτουργίας των δικτύων μεταφοράς Ελλάδας και Βουλγαρίας θα είναι αδιάλειπτη έως ένα (1)  εκατομμύριο κ.μ. ημερησίως και διακοπτόμενη από ένα (1) έως τρία (3) εκατομμύρια κ.μ. ημερησίως. Το αντίστοιχο κόστος ανέρχεται σε ένα 1 εκ. για επενδύσεις εντός της ελληνικής επικράτειας και 0.5 εκ. € για επενδύσεις εντός της βουλγαρικής επικράτειας. 

Γ3) Ως προς  το ύψος και τις προϋποθέσεις διάθεσης της δυναμικότητας
Επειδή η πρόταση των δύο διαχειριστών, σε ότι αφορά επενδύσεις εντός της Ελληνικής επικράτειας περιορίζεται στην αναβάθμιση του μετρητικού σταθμού στο Σιδηρόκαστρο, η οποία είναι απαραίτητη για την ενεργοποίηση δυνατότητας φυσικής ροής φυσικού αερίου με κατεύθυνση από Νότο προς Βορρά επί μονίμου βάσεως. Σύμφωνα με την πρόταση αυτή, μετά την εκτέλεση των έργων αναβάθμισης του μετρητικού σταθμού στο Σιδηρόκαστρο, ο ΔΕΣΦΑ θα διαθέσει δυναμικότητα φυσικής ροής με κατεύθυνση από Νότο προς Βορρά που ανέρχεται σε ένα (1) εκατομμύριο κ.μ. ημερησίως, σε αδιάλειπτη βάση, με την επιφύλαξη της επέλευσης γεγονότος έκτακτης ανάγκης στο ΕΣΦΑ και δύο (2) εκατομμύρια κ.μ. ημερησίως σε διακοπτόμενη βάση. 

Επειδή η ενεργοποίηση δυναμικότητας αντίστροφης ροής στο σημείο εισόδου Σιδηρόκαστρο, σε αδιάλειπτη βάση, ανεξαρτήτως της συνδρομής ή μη γεγονότων που συνιστούν έκτακτη ανάγκη, προϋποθέτει την υλοποίηση σημαντικής αναβάθμισης της δυναμικότητας στα υπόλοιπα σημεία εισόδου στο ΕΣΦΑ ή/και τη δημιουργία ενός νέου σημείου εισόδου στο ελληνικό σύστημα φυσικού αερίου. Ωστόσο, το ενδιαφέρον που εκδηλώθηκε από συμμετέχουσες στις αγορές φυσικού αερίου στην Ελλάδα και τη Βουλγαρία για τη δέσμευση δυναμικότητας φυσικής ροής με κατεύθυνση από Νότο προς Βορρά κατά τη διαδικασία του «ελέγχου αγοράς», ακόμα και κατά διάρκεια γεγονότων έκτακτης ανάγκης στα συστήματα μεταφοράς φυσικού αερίου, κρίθηκε από τον Διαχειριστή μη επαρκές επί του παρόντος, ώστε να δικαιολογήσει την άμεση ανάπτυξη έργων για το σκοπό αυτό.
Επειδή κατά τις συναντήσεις που έλαβαν χώρα στις 26.11.2012 και 24.04.2013 μεταξύ των Αρμόδιων Αρχών της Ελλάδας, Βουλγαρίας, παρουσία και των Διαχειριστών Συστημάτων φυσικού αερίου στο πλαίσιο ευρύτερης συνεργασίας για την εφαρμογή του Κανονισμού, έγινε κατανοητό ότι η φυσική δυναμικότητα με κατεύθυνση από Νότο προς Βορρά συναρτάται άμεσα με την υφιστάμενη δυναμικότητα εισόδου στο ΕΣΦΑ και το ύψος της ζήτησης από καταναλωτές φυσικού αερίου. Το γεγονός αυτό καθιστά τη φυσική δυναμικότητα με κατεύθυνση από Νότο προς Βορρά, υπό συνθήκες έκτακτης ανάγκης διακοπτόμενη.
Επειδή σύμφωνα με την παράγραφο 6 του άρθρου 6 του Κανονισμού, οι Διαχειριστές συστημάτων μεταφοράς μπορούν να υποβάλουν, οποτεδήποτε, πρόταση για ενίσχυση υφιστάμενης δυναμικότητας αμφίδρομης ροής.

Γ4) Ως προς την αποπληρωμή των επενδύσεων από την αγορά 
Επειδή, οι δύο Διαχειριστές δεν προέβησαν σε από κοινού διεξαγωγή ενός δεύτερου δεσμευτικού σταδίου της διαδικασίας ελέγχου της αγοράς,  η πρόταση που υποβλήθηκε δεν βασίζεται στην πρότερη δέσμευση δυναμικότητας από συμμετέχοντες στην αγορά. Εντούτοις, ήδη από το πρώτο μη δεσμευτικό στάδιο ελέγχου της αγοράς είχε  αναδειχθεί το ενδιαφέρον από συμμετέχοντες στις αγορές φυσικού αερίου για την  ενεργοποίηση δυναμικότητας αντίστροφης ροής μεταξύ Ελλάδας και Βουλγαρίας .
Επειδή, η ολοκλήρωση του ρυθμιστικού πλαισίου για τη δυνατότητα δέσμευσης δυναμικότητας και από τις δύο πλευρές των συνόρων και η διασφάλιση πρόσβασης τρίτων στα ανάντη και κατάντη δίκτυα αποτελούν προϋπόθεση για την αποπληρωμή της επένδυσης από συμμετέχοντες στις αγορές φυσικού αερίου της Ελλάδας και της Βουλγαρίας. 
Επειδή, ενδεχόμενη σημαντική καθυστέρηση της υλοποίησης του επενδυτικού σχεδίου ή/και  της ολοκλήρωσης του πλαισίου που θα επιτρέψει σε συμμετέχοντες στις δύο αγορές να δεσμεύσουν δυναμικότητα στα δίκτυα μεταφοράς Ελλάδας και Βουλγαρίας θα θέσει σε κίνδυνο την ασφαλή αποπληρωμή των επενδύσεων που θα υλοποιηθούν από τους δύο Διαχειριστές. Σε ένα τέτοιο ενδεχόμενο κρίνεται σκόπιμη η αναλογική εφαρμογή των διατάξεων της παραγράφου 8 του άρθρου 6 του Κανονισμού. Η θέση αυτή της ΡΑΕ έχει κοινοποιηθεί στις Αρμόδιες Αρχές της Βουλγαρίας με το υπ’ αρ. 10 σχετικό.
Κατόπιν των ανωτέρω και σύμφωνα με αυτά:
Αποφασίζει

1. Για την εφαρμογή των οριζομένων στον Κανονισμό 994/2010, την αποδοχή της κοινής πρότασης των δύο Διαχειριστών για την ενεργοποίηση δυναμικότητας φυσικής αντίστροφης ροής σε μόνιμη βάση, μέσω εκτέλεσης των έργων αναβάθμισης του μετρητικού σταθμού στο Σιδηρόκαστρο.

2. Την υποβολή από το ΔΕΣΦΑ δεσμευτικού χρονοδιαγράμματος ενεργειών, μέχρι την Παρασκευή 18 Οκτωβρίου, με αναλυτική παρουσίαση των ενεργειών του για την ενεργοποίηση της δυναμικότητας  φυσικής αντίστροφης ροής σε μόνιμη βάση στη διασύνδεση Ελλάδα-Βουλγαρία. 
                                                                                                                  Αθήνα, 19  Σεπτεμβρίου 2013 
                                                                                                                      Ο Πρόεδρος της ΡΑΕ

                                                                                                                     Δρ. Νίκος Βασιλάκος

